Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2022/C 219/04)

Selle dokumendi avaldamine annab õiguse esitada taotlusele vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Marmelada Branca de Odivelas“

ELi nr: PGI-PT-02609 – 19.5.2020

KPN ( ) KGT (X)

1. [KPN või KGT] nimetus(ed)

„Marmelada Branca de Odivelas“

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ning töödeldud kujul

3.2. Punktis 1 esitatud nimetusele vastava toote kirjeldus

„Marmelada Branca de Odivelas“ on puuviljahoidis, mis on valmistatud küdoonia mesokarpi keetmisel üksnes valge suhkru, vee ja sidrunimahlaga.

Küdoonia mesokarp on kollase kuni kahvatukollase värvusega ning sellel võib olla rohekas varjund. Peaaegu valget värvi küdooniapasta valmistamiseks kasutatakse valget suhkrut. Sidrunimahla kasutatakse küdoonia viljaliha oksüdeerumise vältimiseks pärast vilja koorimist.

1 000 g valmistoote valmistamiseks tuleb kasutada vähemalt 350 g küdooniat viljaliha või püree kujul.

Suhkrusiirupi valmistamiseks kuumutatakse õige kogus vett ja suhkrut, keskmine vahekord on 1 kg suhkrut 250 ml vee kohta.

Tootel „Marmelada Branca de Odivelas“ on järgmised füüsikalised ja organoleptilised omadused.

Värvus: ühtlane, peaaegu valge

Läige: ühtlane ja intensiivne

Konsistents: piisavalt tihke, et lõigata noaga

Lõhn: küdoonia

Maitse: magus

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Kõik toote „Marmelada Branca de Odivelas“ tootmise etapid peavad toimuma Lissaboni ringkonna Odivelase omavalitsusüksuse määratletud piirkonnas:

tooraine tarnimine ja ladustamine; viljade valik, pesemine, koorimine, keetmine ja purustamine; koostisosade kaalumine ja suhkrusiirupi valmistamine, suhkrusiirupi ja küdooniapüree segamine ja keetmine; anumate täitmine, toote stabiliseerimine (seisma jätmine), soovitud kujusse lõikamine ja kuivatamine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Olenemata sellest, millisel kujul toodet müügiks esitletakse, peavad etiketil olema sõnad „Marmelada Branca de Odivelas“ – IGP („Marmelada Branca de Odivelas“ – KGT) ja allpool esitatud toote logo.

4. Geograafilise piirkonna täpne määratlus

Odivelase omavalitsusüksus Lissaboni ringkonnas.

5. Seos geograafilise piirkonnaga

Toote „Marmelada Branca de Odivelas“ omadused tulenevad eranditult selle mainest ja inimteguritest määratletud geograafilises piirkonnas ning on selle maine põhjuseks.

„Marmelada Branca de Odivelas“ on Odivelases asuva Saint-Denis’ kloostri tsistertslaste nunnade ilmalik pärand. See on üks mitmekesistest kvaliteetsetest kloostrimaiustustest, mida Odivelases on paljude põlvkondade jooksul valmistatud.

Odivelase omavalitsusüksuses toodetud tootel „Marmelada Branca de Odivelas“ on eriomadused, mida saab seostada Odivelases järjekindlalt ja ustavalt järgitud ja põlvkonniti edasi antud, kloostris kasutatud traditsiooniliste meetoditega.

Puuviljahoidise eripära tuleneb järgmisest: Odivelase tootjate pikaajaline asjatundlikkus, mis järgib põlvest põlve edasi antud ja seega aja jooksul juurdunud ajaloolist traditsiooni; eri turundusvormid, milles alati mainitakse Odivelast; üle saja aasta vanuste ning tänapäeval kasutatavatele vormidele endiselt eeskujuks olevate kastrulite ja lõikurite olemasolu; asjaolu, et seda on alati valmistatud Odivelases, ja ajaloolised tegurid, mis seovad toodet Odivelasega, kinnitades selle mainet.

Toote „Marmelada Branca de Odivelas“ eripära tuleneb traditsioonilises tootmisprotsessis kasutatavast kohalikust oskusteabest: alates viljade rangest valikust kuni selle kindlakstegemiseni, millal suhkur on jõudnud nn kõva kuuli etappi, mil väikese koguse vette tilgutamisel tekib tükk, mida kohalikud tootjad hindavad kogemuste põhjal, näidates, kui oluline on inimtegur.

Asjaolu, et see küdooniapasta on peaaegu valge, teised aga mitte, on teinud selle kuulsaks ning kirjeldusi ja viiteid sellele on juba ammustest aegadest pärit raamatutes ja käsikirjades, eelkõige raamatus „O Livro de Receitas da Ultima Freira de Odivelas“ (kloostri viimase nunna retseptiraamat). Ajaloolased nõustuvad, et retsept on õigesti transkribeeritud, ning seega kinnitab see dokument toote autentsust, seejuures on oluline see, et tegemist on Marmelada Branca (valge küdooniapasta) retseptiga.

Selle praegust mainet tõendavad muu hulgas asjaolu, et see pääses 2019. aastal toimunud konkursi 7 Maravilhas Doces de Portugal finaali, auhinnad, mida see on võitnud, eelkõige Portugali traditsiooniliste puuviljamaiustuste riiklikel konkurssidel, ja viited meedias.

Näiteks avaldas ajaleht „SOL“5. juunil 2015 artikli Marmelada Branca de Odivelase Vennaskonna (Confraria da Marmelada Branca de Odivelas) kohta, milles rõhutati toote autentsust ja ainulaadsust.

Raamatus „Doces Conventuais e Licores da Tradição Portuguesa“ (1981) räägib Maria de Lourdes Modesto tootest „Marmelada Branca de Odivelas“ nii: „Kõige parem küdooniapasta on see, mida valmistatakse endiselt Odivelases. Seda püha nime väärib ainult peaaegu puhas valge küdooniapasta – tõeline delikatess.“

Viide tootespetsifikaadi avaldamisele

https://www.dgadr.gov.pt/images/docs/val/dop_igp_etg/Valor/CE_marmelada_branca_odivelas.pdf

(1) ELT L 343, 14.12.2012, lk 1.